Miar hen denn no zwei Dütschi  Päärli kennaglernt. Dia einta um dia 70 und dia andara so 45 oder so. Mit dena hemmer denn no lang gschwätzt und hen denn gfunda, dass mas jo täglich mol probiara kann. Am nöggschta Morga denn sin miar guter Dinge ufgstanda. Es het nümma so fescht gregnet gha in dr Nacht und am letschta Tag au nümma. Noch ama Kafi hemmer üses Büsli gsattlet und hen gra wella los. Dia Dütscha hen gmeint miar könnendi jo z Dritta fahra, falls öppis isch. Miar hen gseit miar gängendi mol, do miar ni sehr schnell segendi. So  simmer also vorus gfahra und würklich au guat durako. Döt womer steckablieba sind isch nur no a Pfütza gsi. Dass das so schnell got hettemer üs nit träuma loh.